**Predkladacia správa**

Predmetný návrh zákona sa predkladá na základe Plánu legislatívnych úloh vlády na rok 2015 a transponuje sa ním smernica Európskeho parlamentu a Rady 2013/34/EÚ o ročných účtovných závierkach, konsolidovaných účtovných závierkach a súvisiacich správach určitých druhov podnikov, ktorou sa mení smernica Európskeho parlamentu a Rady 2006/43/ES a zrušujú smernice Rady 78/660/EHS a 83/349/EHS a transponuje sa smernica Európskeho parlamentu a Rady 2014/95/EÚ, ktorou sa mení smernica 2013/34/EÚ, pokiaľ ide o zverejňovanie nefinančných informácií a informácií týkajúcich sa rozmanitosti niektorými veľkými podnikmi a skupinami.

Predkladaný materiál obsahuje novelu zákona č. 106/2004 Z. z. o spotrebnej dani z tabakových výrobkov v znení neskorších predpisov a zákona č. 530/2011 Z. z. o spotrebnej dani z alkoholických nápojov v znení neskorších predpisov, a to v nadväznosti na požiadavky odberateľov kontrolných známok, pričom sa umožňuje flexibilne reagovať na potreby odberateľov kontrolných známok tak, že bude možné dohodnúť aj iný termín prevzatia kontrolných známok v tlačiarni. Obsahuje tiež novelu zákona č. 289/2008 Z. z. o používaní elektronickej registračnej pokladnice a novelu zákona č. 563/2009 Z. z. o správe daní (daňový poriadok) a to v nadväznosti na legislatívno-technické úpravy.

Návrh zákona je v súlade s Ústavou Slovenskej republiky, inými  právnymi predpismi Slovenskej republiky, medzinárodnými zmluvami a právom Európskej únie. Tento súlad je spracovaný formou doložky zlučiteľnosti a tabuľky zhody.

Návrh zákona si nevyžiada dodatočné finančné prostriedky zo štátneho rozpočtu, nezakladá dodatočné nároky na rozpočty obcí a vyšších územných celkov, nemá  ekonomický, environmentálny vplyv, sociálny vplyv a má mierne negatívny vplyv na podnikateľské prostredie tým, že zvyšuje požiadavky na rozsah informácií, ktoré povinne uvádzajú vo výročnej správe veľké podniky a skupiny.

 Účinnosť novely zákona sa navrhuje od 1. júla 2015 okrem čl. I bodov 1, 3 až 5, 9 až 13, 15 až 37 a § 39m v bode 41, ktoré nadobúdajú účinnosť 1. januára 2016 a čl. I bodu 14, ktorý nadobúda účinnosť 1. januára 2017.